Snæfellingar voru gríðarsterkir þegar þeir lögðu Keflvíkingar með 20 stiga mun í IE-deildinni í gær , 106 : 86 . Leikurinn var í Fjárhúsinu í Hólminum og með sigrinum lyfti Snæfell sér upp í þriðja sæti deildarinnar og er að auki með betri útkomu en Keflavík í innbyrðisviðureignum . Sigurinn gefur Hólmurum auknar vonir um möguleika að komast alla leið í úrslitaleik Subways bikarins , en Snæfell mætir einmitt Keflvíkingum í undanúrslitaleik suður með sjó á sunnudaginn . Keflvíkingar fóru betur af stað og þar var Gunnar Einarsson í feikna stuði . Gestirnir leiddu með fimm stigum eftir fyrsta leikhluta en Snæfell sneri dæminu við og var komið yfir 54 : 50 þegar blásið var til leikhlés . Snæfell hélt áfram að bæta stöðuna í þriðja leikhluta , komst þá mest tíu stigum yfir . Í lokakaflanum bættu Hólmarar síðan enn í gírinn og uppskáru öruggan sigur eins og fyrr segir . Hjá Snæfelli var Hlynur Bæringsson einkar öflugur með 30 stig og 17 fráköst . Sean Burton kom næstur með 28 stig og níu stoðsendingar . Sigurður Þorvaldsson skoraði 21 stig og Jón Ólafur Jónsson 18 og tók átta fráköst . Hjá Keflavík var Sigurður Þorsteinsson stigahæstur með 21 og Hörður Axel Vilhjálmsson og Gunnar Einarsson skoruðu sín hvor 16 stigin .